เคยได้ยินชื่อเสียงของร้านมานาน แต่ยังไม่เคยมีโอกาสมาลองเลย พอดีคนที่มาด้วยกันเค้าถามว่าจะกินอะไรเราก็ไม่รู้จะกินอะไร ผ่านไปสักพักอยู่ดีๆก็บอกว่าไปกินพิซซ่าที่ศาลายากัน เปิดแอพ Eatigo จองแล้วตอน21.30น. ได้ลด50% เราก็งงๆแต่ก็โอเค จะได้ทำงานต่อด้วย อิอิ

ร้านหาไม่ยากเลยค่ะ ถ้ามาจากถนนบรมราชชนนีฝั่งขาออกก็ไปกลับรถบนสะพาน แล้วชิดซ้ายเลี้ยวเข้าถนนเลียบคลองทวีวัฒนาเลย เข้ามานิดเดียวก็ถึงแล้ว ป้ายชัดเจน ที่จอดรถเยอะแยะมาก

ร้านนี้เหมือนเป็นบ้านเลยค่ะ มี2ชั้น ช่วงที่เราไปตอนนั้นไม่มีลูกค้า เจ้าของร้านมารับออเดอร์พร้อมกับแนะนำอย่างดีเลย ใจดี ร้านจัดสวยดีค่ะ ดูเรียบง่ายแต่ทันสมัย

เมนูที่สั่ง คือ

- พิซซ่าเปปเปอโรนี แฮม และไส้กรอกอิตาเลียน (320 บาท) 
เราสั่งถาดกลาง ขนาด6ชิ้น เสิร์ฟมาร้อนๆเลยค่ะจานใหญ่มาก แป้งบาง กรอบ เครื่องแน่น อร่อยสุดๆๆ จนคิดว่าบางทีเราก็ผูกขาดพิซซ่าเจ้าดังๆหลายเจ้าเลย มาทานแบบนี้อร่อยกว่ากันเยอะ

- Spaghetti Bacon&Chilli (189 บาท) 
จานนี้ถูกปากคนไทยมากกว่าตามที่เจ้าของร้านแนะนำ แล้วก็ถูกใจจริงๆค่ะ ถึงเครื่อง แซ่บมาก แต่รสชาติไม่เผ็ดเกินไป เครื่องให้มาเยอะมาก

- French Fries (75 บาท) 
จานนี้เสิร์ฟมาในตะกร้า ทอดมาร้อนๆเลย

- Sicilian Lemon Italian Soda (75 บาท) 
แก้วนี้ดื่มไปตอนแรกเปรี้ยวปรี๊ดปร๊าดมากเลยค่ะะ รอให้ละลายสักพักรสชาติค่อยลงตัว

- น้ำเปล่า (20 บาท) 
เป็นอีกหนึ่งอย่างที่เราประทับใจร้านนี้ค่ะ ตอนแรกคิดว่าจะเป็นขวดขนาด 500 หรือ 600 ml แต่ไม่ใช่เลย ขวดใหญ่กว่านั้น น่าจะ 750 ml ถึงแม้จะใหญ่กว่านิดเดียวแต่ก็รู้สึกแล้วว่าไม่ได้เอาเปรียบผู้บริโภคมากเกินไป 

- Tiramisu (110 บาท) 
ของหวานขึ้นชื่อของร้านนี้เลย ตอนแรกอิ่มมากจะไม่สั่งแล้ว แต่ไม่เป็นไรค่ะ เรามีกระเพาะแยกสำหรับของหวาน ฮ่าๆ เสิร์ฟมาในแก้วขนาดพอดีๆ พอทานแล้วเราชอบมากเลย มันหวานๆ ละมุนลิ้นมาก ผงโรยหน้าเหมือนจะไม่ใช่กาแฟ น่าจะเป็นโอวัลติน คือถูกใจเรามากเลย (แต่สำหรับคอกาแฟอาจจะไม่ถูกใจ) 

สำหรับร้าน Mamma Mia เป็นครั้งแรกที่มาและเราประทับใจมากนะคะ คือเราไม่รู้จะติอะไรเลยจริงๆ สำหรับเรามันโอเค ดีหมดทุกอย่าง นั่งอยู่ในร้านจนดึกๆก็เกรงใจ แต่เจ้าของร้านและพนักงานก็บริการดี ไม่ได้แสดงสีหน้าอะไรเลย อาหารก็อร่อย คือคิดว่าลด50%ปริมาณอาจจะไม่เต็มที่ แต่ผิดคาด ทุกอย่างมาดีกว่าที่คิดไว้อีก คาดว่าต้องมีครั้งหน้าอีกแน่ๆเลยค่ะ ^^